George W. Romney

George Wilcken Romney (født 8. juli 1907 i Colonia Dublán i kommunen Nuevo Casas Grandes i delstaten Chihuahua i Mexico, død 26. juli 1995 i Bloomfield Hills i Michigan i USA) var en amerikansk politiker og forretningsmann.

Liv og virke

Bakgrunn
Bakgrunnen til at familien bodde i Mexico, var at Georges besteforeldre hadde vært polygame, slik mange mormoner var, og da dette ble forbudt i USA reiste de sammen med andre i samme situasjon til Mexico der det oppstod en rekke mormonske bosettinger («colonia»). Familien flyktet senere tilbake fra den meksikanske revolusjonen, først til Oakley i Idaho, deretter til Salt Lake City i Utah. Ved siden av grunnskolen gikk han hos sin far i lære som tømmermann. George Romney dro i 1926 til Storbritannia, der han tilbrakte to år som misjonær for mormonerne, først i England, deretter i Skottland.

Tidlig virke
Han ble innskrevet ved University of Utah og ved George Washington University, men tok ikke slutteksamen; derimot slo han inn på en fremgangsrik karriere som forretningsmann, og ble styreformann og så president for American Motors Corporation. Han ledet også Jesu Kristi Kirke av de siste dagers helliges distrikt rundt Detroit.

Karriere i politikken
George W. Romney arbeidet i Washington, D.C. der han skrev taler for David I. Walsh, demokratenes representant i USAs senat fra Massachusetts. I 1930 ble han lobbyist for Alcoa. Han giftet seg i 1931 med Lenore LaFount. 

Etter ni år forlot han Alcoa for å arbeide for bilindustrien i Detroit. Han gjorde raskt karriere hos American Motors Corporation, og den høye profilen i bilindustrien banet veien for Romneys politiske karriere som republikaner.

Romney var guvernør i Michigan fra 1963 til 1969, og USAs boligminister  fra 1969 til 1973. Han ble oppfattet som en moderat republikaner, noe til høyre for Nelson Rockefeller, men klart til venstre for Barry Goldwater og Ronald Reagan.

Han forlot politikken i 1973, men deltok i 1994 i sønnen Mitt Romneys kampanje for å vinne en plass i senatet for Massachusetts. Mitt Romney tapte valget mot den sittende senatoren Ted Kennedy.

Referanser 

Guvernører i Massachusetts
Siste Dagers Hellige-misjonærer
Misjonærer fra USA
Misjonærer i Storbritannia
Personer fra Chihuahua
Personer fra Cassia County i Idaho
Personer fra Salt Lake City
Fødsler i 1907
Dødsfall i 1995
Personer fra Bloomfield Hills i Michigan